Feb 09,2016
మార్కెట్లకు ఐరోపా దెబ్బ
ముంబయి: దేశీయ మార్కెట్లు సోమవారం నష్టాలలో ముగిశాయి. ప్రతికూల పవనాల నేపథ్యంలో ఐరోపా మార్కెట్లు పతనమవడంతో దేశీయ మార్కెట్లు కూడా అదే బాట పట్టాయి. ఫలితంగా సెన్సెక్స్‌ 330 పాయింట్ల మేర కుంగింది. 24,287 పాయింట్ల వద్ద ముగిసింది. ఎలాంటి పెద్ద ర్యాలీ లేకుండా సోమవారం సాధారణంగానే ప్రారంభమైన మార్కెట్లు త్రైమాసిక జీడీపీ గణాంకాలు వెలువడనున్న నేపథ్యంలో తక్కువ స్థాయిల వద్ద కదలాడుతూ కనిపించాయి. అయితే ఆ తరువాత మొదలైన ఐరోపా మార్కెట్లు బలహీనంగా ప్రారంభం కావడంతో ఒక్కసారిగా నష్టాల బాట పట్టాయి. చాంద్రమానపు కొత్త సంవత్సరం కావడంతో చైనా, హాంకాంగ్‌తో పాటు పలు ఆసియా మార్కెట్లు పని చేయలేదు. చమురు ధరలు నిరంతరాయంగా కుంగుతూ ఉండడం, చైనాలో మందగమన తదితర అంశాలు ప్రపంచ మార్కెట్లను ప్రభావితం చేశాయి. విదేశీ మదుపరులుపెద్ద సంఖ్యలో వెనక్కి తిరగడం కూడా సెంటిమెంట్‌ను దెబ్బతీసింది.'డిజిన్ఫెషన్‌'పై ఆపోహన నేపథ్యంలో ఐరోపా మార్కెట్లు నష్టాలలో నిలిచినట్లు మార్కెట్‌ వర్గాలు తెలిపాయి. మరోవైపు రూపాయి మరో 30 పైసల మేర పడిపోవడం కూడా మర్కెట్‌పై ప్రతికూల ప్రభావాన్ని చూపింది. జనవరి 20 తరువాత మార్కెట్‌ ఒకే రోజు ఇంత భారీ మొత్తంలో పడడం ఇదే తొలిసారి. గత రెండు వరుస సెషన్ల నుంచి మార్కెట్‌ 393.65 పాయింట్ల మేర లాభపడిన సంగతి తెలిసిందే. సోమవారం నష్టంతో ఈ లాభాల్లో అత్యధిక భాగం తుడిచిపెట్టుకు పోయినట్లయింది. మరోవైపు ఎన్‌ఎస్‌ఈ సూచీ నిఫ్టీ కూడా 101.65 పాయింట్ల మేర నష్టపోయి 7400 పాయింట్ల దిగువన 7,387 వద్ద ముగిసింది. లోహ షేర్లు ప్రధానంగా మెరిశాయి. సెన్సెక్స్‌్‌లోని 30 షేర్లలో 22 స్క్రిప్‌లు నష్టాల్లోనే నిలిచాయి. మిడ్‌క్యాప్‌, స్మాల్‌క్యాప్‌ సూచీలు వరుసగా 0.23 శాతం 0.02 శాతం మేర నష్టపోయాయి. మార్కెట్‌ విస్తృతి ప్రతికూలంగా నమోదు అయింది. 1478 స్టాక్‌లు నష్టపోగా.. 1193 షేర్లు లాభాలలో నిలిచాయి. మొత్తం టర్నోవర్‌ రూ.2,471.53 కోట్లుగా నమోదు అయింది.
మీ స్నేహితులకు రికమెండ్ చెయ్యండి